
E L Ő T E R J E S Z T É S

Sülysáp Város Önkormányzata Képviselő-testületének
2016. október 20-án tartandó munkaterv szerinti ülésére

9. napirendhez

Tárgy: A helyi adók és díjak mértékének felülvizsgálata
Tisztelt Képviselő-testület!

A következő évi költségvetés tervezésével párhuzamosan évről évre felmerül a helyi adók és díjak mértékének felülvizsgálata. 

Jelen előterjesztés sorra veszi a szóba jöhető tételeket – a gyermekjóléti és szociális ellátások térítési díjainak kivételével, amelyek felülvizsgálata külön napirend témája lesz – azzal, hogy amelyiknek az esetleges módosításáról dönt a Képviselő-testület, annak rendeleti átvezetését a novemberi ülésen elvégezzük. 

Az egyes adó- és díjtételeknél szerepelnek azok a szempontok, melyek megfontolandók az esetleges emelésről való döntésnél, ugyanakkor általánosságban figyelembe veendő, hogy az önkormányzat költségvetése az idei évben is kiegyensúlyozott tudott maradni ezekkel a bevételekkel, sőt fejlesztésekre is volt lehetőség. 

Kérem az előterjesztés szíves megtárgyalását és döntésüket az ügyben.

I. Helyi adók, járulékok
A helyi adókról szóló 1990. évi C. törvény (Htv.) 5. §-a szerint az önkormányzat rendeletével vagyoni típusú adók (építményadó, telekadó), kommunális jellegű adók (kommunális adó, idegenforgalmi adó), továbbá helyi iparűzési adó bevezetésére jogosult.

Önkormányzatunk ezek közül az építmény- és telekadót, valamint az iparűzési adót vezette be. 
Helyi iparűzési adó

Az önkormányzat illetékességi területén alkalmazott helyi adókról 25/2006. (XII. 18.) önkormányzati rendelet (Har.) 9. §-a szerint az állandó jelleggel végzett iparűzési tevékenység esetén az adó mértéke 1,7 %, egyéb tevékenység esetén 1500,- Ft/nap illetve építőipari tevékenység után napi 5.000.-Ft. Éves bevételünk ebből az adónemből 90-100 millió Ft.
A Htv. 40. § (1) c) pontja alapján ez legfeljebb 2 %-ra emelhető, ami a minimális versenyelőnyünk megőrzése érdekében nem javasolt, különösen az ipari terület betelepítése előtt.
Építményadó

A Har. 3. §-a szerint az adó alapja az építmény négyzetméterben számított hasznos alapterülete, az adó mértéke az adóköteles terület után 50 Ft/m2. Éves bevételünk ebből az adónemből nagyjából 14 millió Ft.
A Htv. 16. § a) pontja szerint az adó évi mértékének felső határa 1100 Ft/m2, tehát itt jelentős mozgásterünk lenne, azonban elmondható, hogy a bevezetése óta eltelt több év ellenére még sokan most sem fogadják el a létét, és a családok teherviselési képességét tekintve sem jöhet szóba az adó drasztikus emelése, a kismértékű emelés pedig csak igen csekély mértékű többletbevételt eredményez.
Telekadó
A Har. 8. §-a szerint az adó alapja a telek négyzetméterben számított területe, az adó éves mértéke – a földterületnek az ingatlan-nyilvántartásban nyilvántartott alapterülete után számítva – 40 Ft/m2, de adótárgyanként (ingatlanonként) legfeljebb 20.000 Ft. Éves bevételünk ebből az adónemből kb. 1,2 millió Ft.
A Htv. 22. § a) pontja szerint az adó évi mértékének felső határa 200 Ft/m2, tehát itt is mód van még az emelésre, azonban érvényesek az építményadónál leírtak.

Ebrendészeti hozzájárulás

Az ebrendészeti hozzájárulás a 24/2012. (XI. 30.) önkormányzati rendelettel került bevezetésre 2013. január 1-jével. Az első eb után 2000, a további egyedek után 3000 Ft-ot kell fizetnie az ebtartóknak. Két év alatt a lakosság nagyjából elfogadta ezt a közterhet, de emelése nem javasolt. 
Mezőőri járulék

A mezőőri járulék a mezei őrszolgálat 2014. január 1-ével történt felállításakor, a 16/2013. (XI. 26.) önkormányzati rendelettel került bevezetésre. Nagyjából féléves tapasztalat alapján 2014 júniusában mértékét 2.000 Ft/ha-ról 1.500 Ft/ha-ra, majd 1000 Ft-ra csökkentettük a gazdákkal egyeztetve. Mivel ez egy egyeztetett összeg, és a költségeink a jövő évben várhatóan nem nőnek a mezei őrszolgálattal kapcsolatban, emelése szintén nem javasolt.

II. Helyi díjak
Bérlakások díja

Az önkormányzati lakások és nem lakás céljára szolgáló helyiségek bérletéről és elidegenítéséről szóló 10/2011. (IV. 20.) önkormányzati rendelet 2. melléklete szerint az önkormányzati lakások minimális bérleti díja 2012. január 1-jétől a következő:
1. összkomfortos lakás: 
650 Ft/m2/hó,

2. komfortos lakás:
490 Ft/m2/hó,

3. félkomfortos lakás:
330 Ft/m2/hó,

4. komfort nélküli lakás:
170 Ft/m2/hó.

A bérleti díjak fizetésében vannak elmaradások, de ez erősen bérlőfüggő, alapvetően nem a bérleti díj mértékéhez köthető. A folyamatban levő rezsicsökkentés ad némi mozgásteret a bérleti díjak emelésére, azonban éppen ez a kormányzati irány, szemlélet alapozhatja meg a bérleti díjaknak, ha nem is a csökkentését, de legalábbis a szinten tartását.
Intézményfejlesztési hozzájárulás

A hozzájárulás alapösszege 2011-től emelkedett 350.000 Ft / új építési telek összegre. Mivel elfogadtatása az érintett telektulajdonosokkal már így is viszonylag nehezen megy, kétséges, hogy célravezető lenne-e az emelés.
Közterület-használati díj
A közterületek használatának rendjéről és feltételeiről szóló 7/2010. (IV. 1.) önkormányzati rendelet 1. melléklete szerint a közterület igénybevételének díjtételei a következők:
	
	A
	B

	1. 
	Közterület-használat célja
	Díjtétel

	2. 
	építési munkával kapcsolatos állvány, a munkavégzéshez szükséges munkaeszközök, építőanyag és építési törmelék (sitt), konténer elhelyezése
	50 Ft/m2/nap

	3. 
	tüzelőanyag 3 napon túli tárolása
	50 Ft/m2/nap

	4. 
	rendszeresített árusító és egyéb pult, fülke elhelyezése
	1000 Ft/m2/hó

	5. 
	alkalmi vagy idényjellegű árusítás, szolgáltató vagy reklámtevékenység
	350 Ft/m2/nap

	6. 
	mozgó árusítás, szolgáltató tevékenység (hangos hirdetéssel vagy anélkül, járművel vagy anélkül)
	3.600 Ft/jármű vagy személy/nap

	7. 
	hangos hirdetés, térhangosítás
	3.600 Ft/jármű, berendezés /nap

	8. 
	a közterületbe 10 cm-en túl benyúló üzlethomlokzat (portál), kirakatszekrény, üzleti védőtető (előtető), ernyőszerkezet, árusító automata, hirdető berendezés, reklámtábla, cég- és címtábla elhelyezése
	480 Ft/m2/hó

	9. 
	önálló hirdető-berendezés, óriásplakát, hirdetőoszlop elhelyezése
	1.200 Ft/felületi m2/hó

	10. 
	plakát elhelyezése

A/3 méretig

A/0 méretig
	120 Ft/db/hét

360 Ft/db/hét

	11. 
	reklámzászlók elhelyezése
	2.400 Ft/db/hó

	12. 
	üzleti szállítás vagy rakodás alkalmával göngyöleg napi 2 órát meghaladó tárolása
	15 Ft/m2/nap

	13. 
	kiállítás, sport- és kulturális rendezvények, továbbá mutatványos, cirkuszi tevékenység 
	120 Ft/m2/nap

	14. 
	film- és tévéfelvételre, amennyiben az a közterület rendeltetésszerű használatában fennakadást okoz
	600 Ft/m2/nap

	15. 
	géperejű bérkocsik, taxik állomáshelyének biztosítása, utánfutók, lakókocsik elhelyezése
	12.000 Ft/jármű/év

	16. 
	hatósági jelzés nélküli vagy üzemen kívüli gépjármű tárolása
	120 Ft/jármű/nap

	17. 
	haszongépjármű (teher- és áruszállításra szolgáló gépjármű, autóbusz, mezőgazdasági vontató, lassú jármű, járműszerelvény, különleges jármű, munkagép, valamint ezek vontatványai) tárolása
	500 Ft/jármű/nap

	18. 
	vendéglátó terasz kialakítása (függetlenül attól, hogy fedett vagy nem)
	480 Ft/m2/hó

	19. 
	közterületre állított postaláda, kerékpártároló                                                 
	2.000 Ft/év

	20. 
	a közterület egyéb rendeltetéstől eltérő használata
	esetenként megállapítva


A díjakat az elmúlt évben emeltük kb. 10 %-kal, így idén nem javasoljuk az emelést.

Intézményi termek, sportlétesítmények bérleti díja

Az Önkormányzat által fenntartott, illetve működtetett intézmények használatában levő létesítmények igénybevételének díjait 2013. március 1-jei hatállyal rögzítettük rendeleti formában az alábbiak szerint:
	1. Wass Albert Művelődési Központ és Könyvtár

	· nagyterem
	3 000 Ft/óra

	· zeneterem
	2 000 Ft/óra

	· számítógépes oktatóterem
	2 000 Ft/óra

	· előtér
	2 500 Ft/óra

	2. Polgármesteri Hivatal

	· tanácsterem 

· helyi civil szervezetek részére
	5 000 Ft/óra

2 500 Ft/óra

	3. Egyéb intézmények termei, aulái 

	
	2 000 Ft/óra

	4. Műfüves sportpálya

	· hétköznap 14.00-18.00
	4 000 Ft/óra

	· hétköznap 18.00-22.00
	4 500 Ft/óra

	· hétvégén 10.00-16.00
	4 000 Ft/óra

	· hétvégén 16.00-22.00
	4 500 Ft/óra

	· világítás
	1 000 Ft/óra

	5. Tornacsarnok

	· csapatjáték
	3 100 Ft/óra 

(előre fizetés esetén 20 % kedvezmény)

	· teniszezők részére
	1 000 Ft/óra

	6. Sportpályák

	
	egyedi megállapodás alapján


A fenti díjak a megállapításukkor is a piac által diktált felső határon mozogtak, így a jövő évre még nem javasoljuk az emelésüket.

Könyvtári díjak

A könyvtári díjak 2010. óta nem változtak, azonban az olvasók sajnálatosan igen kis számát és az ebből származó bevételek csekély voltát tekintve itt sem javasolunk emelést.

	Beiratkozási díj
	500 Ft/év

	KEDVEZMÉNYEK

	16 éven felüli tanulók /érvényes diákigazolvánnyal/
	250 Ft/év

	· pedagógusok

· közgyűjteményi dolgozók

· önkormányzat dolgozói

· nyugdíjasok

· könyvtárosok
	INGYENES

	KÉSEDELMI DÍJAK

	Könyvenként /türelmi idő: 4 nap/
	5 Ft/nap + postaköltség

	Könyvtárközi kölcsönzésben kért dokumentum
	100 Ft/dok./nap

	Kézikönyv, folyóirat, hangzó, elektronikus dokumentum
	20 Ft/nap + postaköltség

	EGYÉB DÍJAK, TÉRÍTÉSEK

	Könyvtárközi kölcsönzés
	postaköltség

	Elvesztett olvasójegy pótlása
	100 Ft/darab

	Értesítés előjegyzésről: postaköltség vagy telefondíj
	megállapodás szerint

	Kártérítés rongált dokumentum esetében
	kártól függően

	Az elvesztett dokumentumok megtérítésének díjszabása
	1970 előtt kiadott könyvek árának harmincszorosát,

1971-1985 között kiadott könyvek árának hússzorosát,

1986-1996 között kiadott könyvek árának tízszeresét,

1997-2003 között kiadott könyvek árának háromszorosát,

2004-2007 között kiadott könyvek árának kétszeresét,

2007 óta kiadott könyveknek a fogyasztói árát 

kell megtéríteni.


…/2016. (X. 20.) ÖKT határozati javaslat

Sülysáp Város Önkormányzatának Képviselő-testülete a helyi adók és díjak felülvizsgálatának eredményeképp 

1./ a helyi adók mértékének alábbi módosításáról dönt:

……..

2./ a helyi díjak mértékének alábbi módosításáról dönt:

……..

3./ Felkéri a jegyzőt, hogy az 1-2./ pontban foglalt döntések érvényesítéséhez szükséges rendeletmódosításokat készítse elő.

4./ Felkéri a polgármestert és a jegyzőt, hogy az 1-2./ pontban foglalt döntéseket vegyék figyelembe a költségvetési rendelet előkészítése során.
Határidő: 1-2./ azonnal; 3./ soron következő munkaterv szerinti ülés, 4./ 2017. évi költségvetés elfogadása
Felelős: polgármester, jegyző

Sülysáp, 2016. október 13.


Horinka László s.k.

polgármester

